‘วรพล’เต็งเลขากลต. หึ่งใกล้พรรคเพื่อไทย
“วรพล” มาแรง คว้าเก้าอี้เลขาธิการ ก.ล.ต. สัมพันธ์แน่นพรรคเพื่อไทย
3 ก.ย. 2554

“วรพล” มาแรง คว้าเก้าอี้เลขาธิการ ก.ล.ต. สัมพันธ์แน่นพรรคเพื่อไทย 
แหล่งข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า นายวรพล โสคติยานุรักษ์ อาจารย์สถาบันบัณฑิตพัฒนบริหารศาสตร์ (นิด้า) เป็นผู้สมัครที่เข้ารอบติด 1 ใน 2 รายชื่อ ให้รัฐมนตรีว่าการกระทรวงการคลังพิจารณาคัดเลือกดำรงตำแหน่งเลขาธิการ ก.ล.ต.คนใหม่ 
นอกเหนือจาก นายชาลี จันทนยิ่งยง ซึ่งเป็นคนในและได้รับการสนับสนุนจากพนักงานและเจ้าหน้าที่ใน ก.ล.ต.
แหล่งข่าวเปิดเผยว่า นายธีระชัย ภูวนาถนรานุบาล รมว.คลัง ได้เคยถามนายชาลีแล้วว่า ต้องการรับตำแหน่งดังกล่าวหรือไม่ ทางด้านนายชาลี ได้ปฏิเสธ จึงได้มีการทาบทามนายวรพลให้เข้ามาสมัคร
“ขณะนี้ โอกาสที่ นายวรพล จะได้รับตำแหน่งดังกล่าวมีโอกาสสูง เพราะมีสายสัมพันธ์ที่แนบแน่นกับพรรคเพื่อไทย ผ่านทาง นายโอฬาร ไชยประวัติ ที่ปรึกษานายกรัฐมนตรี เพราะ นายวรพล เป็นรุ่นน้อง นายโอฬาร สมัยเรียนที่มหาวิทยาลัยวอชิงตัน สหรัฐอเมริกา” แหล่งข่าวเปิดเผย
นางภัทธีรา ดิลกรุ่งธีระภพ นายกสมาคมบริษัทหลักทรัพย์ กล่าวว่า ทั้งสองคนเป็นคนมีความสามารถ แต่ในส่วนของ นายวรพล นั้น มาจากสายนักวิชาการไม่เคยทำงานร่วมกันมาก่อน อาจไม่ยุติธรรมหากจะให้แสดงความเห็น
ขณะที่ นายชาลี นั้น เท่าที่ได้ทำงานร่วมกันมาเป็นคนมีความเข้าใจอุตสาหกรรมตลาดทุนเป็นอย่างดี
สัปดาห์หน้าทาง ก.ล.ต.จะเสนอรายชื่อของ 2 ผู้สมัคร เข้ารอบเพื่อให้ รมว.คลังพิจารณาอย่างเป็นทางการ แล้วจะนำเสนอให้คณะรัฐมนตรีพิจารณา